ไฟแนนซ์ทูเดย์
...หลายคนอาจจะเซ็งเมื่อเห็นราคาทองคำตกวูบเหลือแค่บาทละ 1.9 หมื่นบาท แต่สำหรับ วรวิทย์ ชัยลิมปมนตรี ผู้อำนวยการธนาคารออมสิน ถือว่าส้มหล่น เพราะเพิ่งแถลงข่าวแจกทองคำให้กับลูกค้าถึง 1,200 บาท ในงานฉลองครบรอบ 100 ปี ธนาคารออมสิน โดยเตรียมมอบรางวัลพิเศษให้กับผู้ซื้อสลากออมสิน 3 ปี งวดใหม่ได้ลุ้นทองคำถึง 544 รางวัล น้ำหนักรวม 1,200 บาท คิดเป็นมูลค่า 28 ล้านบาท
26 เม.ย. 2556

...หลายคนอาจจะเซ็งเมื่อเห็นราคาทองคำตกวูบเหลือแค่บาทละ 1.9 หมื่นบาท แต่สำหรับ วรวิทย์ ชัยลิมปมนตรี ผู้อำนวยการธนาคารออมสิน ถือว่าส้มหล่น เพราะเพิ่งแถลงข่าวแจกทองคำให้กับลูกค้าถึง 1,200 บาท ในงานฉลองครบรอบ 100 ปี ธนาคารออมสิน โดยเตรียมมอบรางวัลพิเศษให้กับผู้ซื้อสลากออมสิน 3 ปี งวดใหม่ได้ลุ้นทองคำถึง 544 รางวัล น้ำหนักรวม 1,200 บาท คิดเป็นมูลค่า 28 ล้านบาท 
พอราคาทองหล่นวูบแบบนี้ ทำให้ประหยัดเงินไปได้อย่างน้อย 45 ล้านบาท แบบสบายๆ แต่ก็ไม่ถือว่าเป็นอุปสรรค เพราะได้ข่าวว่ายอดขายสลากรุ่นนี้ฮอตฮิต คนยังนิยมซื้อถล่มทลาย โดยเฉพาะหน่วยงานรัฐวิสาหกิจที่ขนเงินมาซื้อกันหน่วยงานละหลายร้อยล้านบาท เพราะคิดแล้วได้ผลตอบแทนดีกว่าการฝากเงินกับธนาคารเยอะเลย 
...เศรษฐพุฒิ สุทธิวาทนฤพุฒิ ประธานกรรมการบริหารสถาบันอนาคตไทยศึกษา ฉายภาพความเสี่ยงของการลงทุน 2 ล้านล้านบาท ว่าต้องใช้ให้ถูกที่ถูกทางและควรกันงบมาจ้างคนนอกมืออาชีพมาตรวจสอบ ถึงจะพอรับได้ เพราะเม็ดเงินที่ว่านี้มันมากเกินบรรยาย 
มากมายขนาดไหน ดร.นก เปรียบเปรยว่า เอาธนบัตรที่มีอยู่ทั้งจากในธนาคาร ตู้เอทีเอ็ม ในตุ่ม ในไหที่ฝังเก็บซ่อนไว้ และเมื่อเอามารวมกับเหรียญสตางค์ทุกบาททุกแดงที่มีอยู่ทั้งประเทศไทย มากองรวมกันยังได้เงินรวมเพียงแค่ 1.3 ล้านล้านบาทเท่านั้น โอ๊ว แม่เจ้า 
...วันนี้ประเทศไทยถือว่าเสี่ยงตกเหว อาจเผชิญวิกฤตไม่ต่างจากกรีซได้ หากคิดจะกู้เงิน 2 ล้านล้านบาท มาลงทุนลูกเดียวโดยไม่เปิดทางให้เอกชนหรือต่างชาติเข้ามาร่วมลงทุน เพราะจริงแท้แล้วในหนี้สาธารณะของไทยที่มีอยู่กว่า 4 ล้านล้านบาท ที่อ้างว่าจะปูดไม่เกินเพดาน 60% หลังจากรัฐบาลกู้เงินมา 2 ล้านล้านบาทนั้น ข้อเท็จจริงยังมีหนี้ที่เป็นภาระต่องบประมาณอีกจำนวนมาก เมื่อรวมกันแล้วหนี้สาธารณะจะมีมากกว่า 5 ล้านล้านบาท เข้าไปแล้ว 
...เรื่องนี้ สมชัย จิตสุชน ผู้อำนวยการวิจัยด้านการพัฒนาอย่างทั่วถึง สถาบันวิจัยเพื่อการพัฒนาประเทศ (ทีดีอาร์ไอ) ตั้งข้อสังเกตว่า หากเศรษฐกิจไม่ขยายตัวในอัตราที่คาดหวัง การลงทุนโครงสร้างพื้นฐาน 2 ล้านล้านบาท อาจทำให้หนี้สาธารณะของไทยในช่วงปี 2557-2563 พุ่งทะยานมายืนที่ระดับ 50.175% กรณีเลวร้ายที่สุดหากเศรษฐกิจไทยขยายตัวได้เพียง 5% ก็มีแนวโน้มที่หนี้สาธารณะพุ่งเกิน 100% ในปีท้ายๆ ได้เช่นกัน